Nordjyllands Beredskab har arbejdet i døgndrift for at få bugt med en brand dybt nede i jorden i Lille Vildmose. Branden, der er atypisk og uden store flammer, er mere besværlig at slukke, fordi den er i gang i cirka en meters dybde nede i jorden, hvor ilden har bredt sig i spagnumjord. Men nu er arbejdet ved at lakke mod enden. Branden, som ikke kan ses med det blotte øje, har været i gang i et område på 300 kvadratmeter, og det har været nødvendigt at arbejde døgnet rundt for at sikre, at branden ikke fortsatte, som den gjorde i 2018, hvor det tog flere uger at få kontrol over flammerne. - Vi har sat 14 jordspyd ned i jorden i den højeste del af det berørte område, forklarer indsatsleder ved Nordjyllands Beredskab Nils Eltzholz. - Tanken var, at vandet fra jordspydene kunne finde til de laveste steder og løbe gennem spagnumjorden, stoppe branden og bremse den i at sprede sig. Tjekker igen om et par dage Metoden med jordspydene har vist sig at være effektiv. - Vi har gravet ned flere steder for at se, hvordan det står til, og vi har ikke fundet nogle lommer, der indikerer, at det stadig brænder i undergrunden, lyder det fra indsatslederen, som derfor konkluderer: - Vi har fået bugt med branden. For at være helt sikker på, at branden er slukket, vil Nordjyllands Beredskab om et par døgn sende mandskab ud at tjekke, om situationen er den samme som nu. Derfor skal de igen grave ned i jorden og tjekke, om der er lommer med brand. For nu har Nordjyllands Beredskab lukket for vandet, og de kommende timer står på oprydningsarbejde. I de tidlige aftentimer vil der igen være ro i Lille Vildmose.
Nordjyllands Beredskab er nu ved at slukke for vandet og pakke sammen i Lille Vildmose, hvor en underjordisk brand har holdt dem i gang i mere end et døgn.